Fritz Lang

Fritz Lang (født 5. december 1890 i Wien, død 2. august 1976 i Beverly Hills i Los Angeles i Californien) var en amerikansk/østrigsk filminstruktør, manuskriptforfatter og skuespiller.

Fritz Lang bliver kaldt tysk instruktør, men var østrigsk statsborger, da han arbejdede i Tyskland. Han blev først tysk statsborger ved sit ægteskab med Thea von Harbou. Efter sin emigration til USA blev han amerikansk statsborger.

Sammen med Thea von Harbou, som i Weimartiden skrev manuskripterne til flere af hans klassikere (bl.a. Metropolis og Dr. Mabuse), revolutionerede han filmen. Han udviklede en egen æstetik, der gjorde film som M, Dr. Mabuse og Metropolis til milepæle i filmhistorien. Ud over det æstetiske rummer hans film altid en betagende historie, som bliver fortalt i en ekspressiv og dyster atmosfære.

Stumfilm 
Afskaffelsen af censuren i Weimarrepublikken medførte ændrede vilkår for filmindustrien: Filmproduktion blev fri for kontrol og fik et publikum, der var interesseret i billige forlystelser. Det var den situation, der mødte kunstneren Fritz Lang, da han kom til filmen. Efter at være blevet såret i 1. verdenskrig, begyndte han i 1917 at skrive manuskripter, og efter at være flyttet til Berlin, instruerede han i 1919 sin første film Halbblut.

Sit gennembrud fik han i 1922 med Dr. Mabuse, der Spieler. I 1926 fulgte hans mest kendte film, science fiction-klassikeren Metropolis. Filmen foregår i en dystopisk fremtidsby, og det er visualiseringen mere end historien, filmen er husket for. Billedet af svævende fartøjer mellem kæmpe højhuse og de innovative effekter var et eksempel på UFA-studiernes formåen i deres storhedstid. Den 3½-time lange film var ikke fuldstændigt bevaret. Først i 2008 fandt man en fuldstændig kopi i Buenos Aires. Kopien var i 16 mm format og med indbrændte undertekster, men kunne udfylde de manglende scener. Efter en omfattende rekonstruktion kunne publikum i 2010 se en 147 minutter restaurering.

Lydfilm 
Langs første lydfilm var M, en kriminalhistorie om en børnemorder, som bliver jagtet af både underverdenen og politiet. Også her udnyttede han mesterligt den ny teknik: Melodien, som morderen fløjter (I Dovregubbens hal fra Peer-Gynt-Suite nr. 1 af Edvard Grieg), bliver genkendt af en blind ballonsælger og det fører til opklaringen af forbrydelsen.

Dr. Mabuse, en skurk som Lang brugte i en række film, er prototypen på det vanvittige geni, der ønsker at ødelægge verden. I Das Testament des Dr. Mabuse (da. Dr. Mabuses testamente) skriver Mabuse en håndbog for forbrydere i sin celle på sindssygeanstalten – en scene der kan ses som en analogi til skabelsen af Hitlers Mein Kampf, som blev skrevet i fængsel.

Emigration 
Efter nazisternes magtovertagelse i 1933 forsøgte Goebbels at overtale Lang til at lave film for dem. Lang sagde nej og flygtede til Frankrig og i 1934 til USA. Derved forlod han også sin kone og manuskriptforfatter Thea von Harbou, som havde sluttet sig til nazisterne. Deres ægteskab havde dog skrantet i lang tid pga. Langs forbindelse med stumfilmsstjernen Gerda Maurus.

Film i USA 

Lang fortsatte efter et par afviste projekter sin karriere i Hollywood. I sin første film i USA, Fury (1936), tegnede han, på samme måde som i M., en persons psykiske tilstand; her en person der uskyldig er anklaget for et mord og derfor må flygte. Efter den fulgte flere westerns bl.a. med Henry Fonda. I 1941 producerede han nogle anti-nazistiske film, bl.a. spionfilmen Man Hunt (1941) og Hangmen also die (1942, om attentatet på Reinhard Heydrich). I 1944 fulgte Ministry of Fear efter forlæg af Graham Greene og i 1946 Cloak and Dagger med Gary Cooper og Lilli Palmer.

Lige fra begyndelsen måtte Lang kæmpe mod studiernes selvcensur og begrænsninger af den kunstneriske frihed. I Fury måtte han ikke vise sorte ofre og kritisere racismen. På grund af sine anti-nazistiske film og sit bekendtskab med Bertold Brecht og Hans Eisler kom han i McCarthys søgelys under kommunistjagten i 50'erne.

Hjemkomst 
I 1956 flyttede Lang tilbage til Europa og instruerede sine sidste film for producenten Artur Brauner: Der Tiger von Eschnapur og Das indische Grabmal, som han havde skrevet manuskripter til tidligt i sin karriere, og en sidste Mabuse-Film (Die 1000 Augen des Dr. Mabuse).
Samtidig med de sidste film optrådte Lang i andre instruktørers film: I Le mépris fra 1964 af Jean-Luc Godard spillede Lang sig selv som filminstruktør; i filmen skal han lave en film over Homers Odyssé. Scenerne fra den fiktive film blev instrueret af Lang selv.
Samarbejdet med Brauner var dog ikke lykkeligt, og han vendte skuffet tilbage til USA.

2. august 1976 døde Fritz Lang i Beverly Hills.

Filmografi 
Følgende film er instrueret af Fritz Lang, eller han har på anden måde medvirket til.

 Die Hochzeit im Excentric Klub, Tyskland 1917
 Joe Debbs-Serie, Decla-Bioscop, Tyskland 1917
 Hilde Warren und der Tod Decla-Bioscop, Tyskland 1917
 Die Pest in Florenz, Tyskland 1919
 Die Frau mit den Orchideen, Tyskland 1919
 Halbblut, Decla-Bioscop, Tyskland 1919
 Der Herr der Liebe, Tyskland 1919
 Die Spinnen, 1. Teil: Der goldene See, Tyskland 1919
 Harakiri, Tyskland 1919
 Die Spinnen 2. Teil: Das Brillantenschiff, Tyskland 1919
 Das wandernde Bild, Tyskland 1920
 Kämpfende Herzen/Die Vier um die Frau, Tyskland 1921
 Die Sendung des Yogi, Tyskland 1921
 Der müde Tod, Tyskland 1921 
 Dr. Mabuse, der Spieler 1. Teil: Der große Spieler - Ein Bild unserer Zeit, Tyskland 1922
 Dr. Mabuse, der Spieler 2. Teil: Inferno - Ein Spiel von Menschen unserer Zeit, Tyskland 1922
 Die Nibelungen 1. Teil: Siegfried, Tyskland 1924
 Die Nibelungen 2. Teil: Kriemhilds Rache, Tyskland 1924
 Metropolis, Tyskland 1926
 Spione, Tyskland 1928
 Die Frau im Mond, Tyskland 1929
 M - Eine Stadt sucht einen Mörder, Tyskland 1931
 Dr. Mabuses testamente, Das Testament des Dr. Mabuse, Tyskland 1933
 Le testament du docteur Mabuse (samtidig fransk version af Das Testament des Dr. Mabuse; co.inst. af René Sti) Frankrig 1933
 Liliom, Frankrig 1934
 Fury, USA 1936
 You Only Live Once, USA 1937
 You and Me, USA 1938
 The Return of Frank James, USA 1940
 Western Union, USA 1941
 Man Hunt, USA 1941
 Hangmen Also Die!, USA 1943
 Ministry of Fear, USA 1943
 The Woman in the Window, USA 1944
 Scarlet Street, USA 1945
 Cloak and Dagger, USA 1946
 Secret beyond the Door..., USA 1947
 House by the River, USA 1949
 American Guerrilla in the Philippines/I Shall Return, USA 1950
 Rancho Notorious, USA 1952
 Clash by Night, USA 1952
 The Blue Gardenia, USA 1953
 Jeg er loven, The Big Heat USA 1953
 Human Desire, USA 1954
 Moonfleet, USA 1955
 While the City Sleeps, USA 1955
 Beyond a Reasonable Doubt, USA 1956
 Der Tiger von Eschnapur, 1959
 Das indische Grabmal, 1959
 Die tausend Augen des Dr. Mabuse, 1960

 Litteratur 
 Lotte H. Eisner: Fritz Lang. London 1976
 Ludwig Maibohm: Fritz Lang. (Heyne Filmbibliothek, Band 32). Heyne, München 1981, 
 Michael Töteberg: Fritz Lang. (Rowohlts Monographien). Rowohlt Taschenbuchverlag, Reinbek bei Hamburg 1985
 Fred Gehler, Ullrich Kasten: Fritz Lang – Die Stimme von Metropolis. Henschel, Berlin 1990, 
 Cornelius Schnauber: Fritz Lang in Hollywood. Unvollendete Memoiren''. Europaverlag, Wien, München und Zürich 1986,

Referencer

Eksterne henvisninger 

 
 Lemo – Fritz Lang 
 Filmografi 
 Biografi 
 Hans liv og film på filmportal.de  

Filminstruktører fra Østrig
Filminstruktører fra USA
Manuskriptforfattere fra USA
Skuespillere fra USA
Skuespillere fra Østrig
Hollywood Walk of Fame